Petter på skjæret

«**Petter på skjæret**» er en 10 meter høy og 20 tonn tung statue i bronse av dikterpresten Petter Dass. Inspirasjon til utformingen er hentet fra sagnet «Fanden som skysskar» og illustrerer Dass, som  rir på Fanden for å rekke preken i København 1. juledag. Den står plassert på fløskjæret Raudholmgalten i Alstenfjorden. Initiativtaker til å få realisert prosjektet var Alf Knutsen og statuen er utarbeidet av skulptør Frode Lillesund. Statuen ble avduket 27. juni 2025.

På grunn av økt båttrafikk i området etablerte Kystverket et nytt sjømerke for å sikre trygg ferdsel forbi stedet. Tiltaket ble gjennomført 26. juli samme år.

## Valg av plassering
Flere skjær ble vurdert i jakten på en egnet plasseringen for statuen, før valget til slutt falt på Raudholmgalten – et lite fløskjær som, på grunn av sin beskjedne størrelse, fremhever skulpturens dominerende tilstedeværelse i landskapet. I tillegg finnes det ingen andre skjær i umiddelbar nærhet som virker visuelt forstyrrende, noe som gjør at monumentet kan ses fra alle vinkler. Skjæret tilhører Nord-Herøy gård, som antas å være Petter Dass' fødested.

## Historikk
Planene om å reise et monument over dikterpresten Petter Dass har røtter tilbake til 1800-tallet. På Helgeland tok lokale ildsjeler initiativ til en innsamlingsaksjon med mål om å hedre ham med et offentlig kunstverk. Idéen fikk støtte i hovedstaden, blant annet gjennom Nordlændingernes Forening, der Dass hadde fått en sentral rolle som kulturelt symbol for nordnorsk identitet. Forfatteren Matti Aikio, en aktiv skikkelse i foreningen, beskrev sin visjon for monumentet i en artikkel som ble publisert på forsiden av avisen Verdens Gang  den 17. juli 1901. Under overskriften *«Et monument for Petter Dass i Nordlandsleden»* skrev han blant annet:

Etter denne publiseringen ble Gustav Vigeland introdusert for idéen, og i perioden 1902 til 1906 utarbeidet han flere skisseforslag til et Petter Dass-monument. Skulptør Frode Lillesunds endelig resultat bygger på tradisjonen etter Gustav Vigeland samt visjonen til Matti Aikio. Kunstneren selv utrykker det slik:

Det kommunale selskapet *Petter på skjæret AS* ble etablert med Herøy kommune som eier, og hadde som oppgave å *«ivareta og sikre framdriften av produksjonen fram til ferdigstillelse»*. Alf Knutsen, som tok initiativet til prosjektet, ble utnevnt til prosjektleder. Monumentet ble realisert i samarbeid med Bodø 2024 og eies av Herøy kommune.

## Finansiering
Prosjektet hadde en total økonomisk ramme på omkring 11 millioner kroner. Herøy kommune bidro med 5,7 millioner, og var største enkeltbidragsyter. Blant øvrige støttespillere finner vi Nordland fylkeskommune, som bidro med 2,35 millioner kroner, samt SpareBank 1 Helgeland med 1,75 millioner (fordelt mellom Sparebankstiftelsen Helgeland som ga 1,25 millioner kroner og Sparebank1 Gavestiftelsen som ga 500 000 kroner). I tillegg bidro Sør-Hålogaland bispedømme med 200 000 kroner, mens Seløy Sjøfarm ga 150 000. Bjørg Stemlands stiftelse, Helgelandsrådet, Alstahaug kommune og Stavseng Invest støttet hver med 100 000 kroner. Det kom også inn leverandørgaver tilsvarende en verdi av 200 000 kroner.

## Galleri

Fil:Petter på skjæret.jpg|Petter på skjæret. Foto: Aslaug Marie Dahl
Fil:Petter på skjæret - øvre del.jpg|Detalj av øvre del. Foto: Aslaug Marie Dahl
Fil:Petter på skjæret - Sju søstre i bakgrunnen.jpg|Monumentet med fjellrekken Sju søstre i bakgrunnen. Foto: Aslaug Marie Dahl


## Referanser